b'\n_START_ARTICLE_\nGazela (pesem)\n_START_PARAGRAPH_\nGazela (arabsko: ghasal - pletivo, preja) je kraj\xc5\xa1a arabsko-perzijska lirska pesni\xc5\xa1ka oblika._NEWLINE_Gazela je nekiti\xc4\x8dna, torej ni razdeljena na kitice. Ima od 6 do 30 verzov, ki so poljubno dolgi. Ritem ni predpisan. Pa\xc4\x8d pa je predpisana rima._NEWLINE_Pri gazeli se ista rima ponovi v prvih dveh vrsticah in nato v vseh sodih vrsticah. Lihe vrstice so brez rim. V sodih vrsticah pa sledi rimanim besedam dostikrat \xc5\xa1e kak\xc5\xa1na beseda ali izrek kot pripev ali refren, bistven za vsebino pesmi. Po tem in zaradi ponavljajo\xc4\x8de se rime ima gazela svoje ime: obnavljata se v pesmi, podobno kakor kak vzorec na pletivu preproge._NEWLINE_Vsebina je v gazeli svobodna. Dostikrat je igrivo opevana ljubezen, vino, prijateljstvo. Nemalokrat pa s svojo vsebino tudi pou\xc4\x8duje._NEWLINE_Mojster gazele je bil perzijski pesnik Hafis, ki je \xc5\xbeivel v 14. stoletju. Slovenci smo dobili gazelo preko Nemcev. Leta 1831 je Jakob Zupan prevedel dvanajst gazel kranjsko-nem\xc5\xa1kega pesnika Hermannsthala in jih objavil v Ilirskem listu. Te gazele so sicer vsebinsko in oblikovno slabe. Mojstrske pa so Pre\xc5\xa1ernove gazele. Pre\xc5\xa1eren je napisal sedem gazel, med njimi \xc5\xa1tiri z refreni. Pri nas so gazele pisali \xc5\xa1e Stritar, Medved, Kette in \xc5\xbdupan\xc4\x8di\xc4\x8d.'